የኪራይ ሰብሳቢነት አስተሳሰብና ተግባርን መናድ አማራጭ የሌለው ጉዳይ ነው
 የኪራይ ሰብሳቢነት አስተሳሰብና ተግባርን ለመናድ የጠራ ትግል ማድረግ አማራጭ የሌለው በመሆኑ ሁሉም ድርሻውን እንዲወጣ የደኢህዴን/ ኢህአዴግ ሊቀመንበር አስገነዘቡ፡፡የደኢህዴን/ኢህአዴግ 22ኛ ዓመት ምስረታ በዓልን ምክንያት በማድረግ በሃዋሳ ከተማ የተካሄደው የፓናል ውይይት ማምሻውን ተጠናቋል።በውይይቱ ማጠቃለያ ላይ የደኢህዴን/ኢህአዴግ ሊቀመንበርና የኢፊዲሪ ጠቅላይ ሚኒስትር ሀይለማርያም ደሳለኝ እንዳስገነዘቡት የውስጠ ድርጅት ዴሞክራሲያዊ ችግሮችን በማስወገድ ጠንካራዊ ዴሞክራሲያዊ አስተሳሰሰብ መሰረት እንዲይዝ የተጀመረውን ስራ ከዳር ማድረስ ይገባል፡፡የምስረታ በዓሉ አላማ በዋናነት በድርጅቱ ውስጥ ጠንካራ የዴሞክራሲያዊ አስተሳሰብ የሰፈነበት አባል ለማፍራት ቃል የሚገባበት ልዩ እለት መሆኑን ገልጸው የኪራይ ሰብሳቢነት አስተሳሰብና ተግባርን ለመናድ የጠራ ትግል ማድረግ አማራጭ የለሌው ጉዳይ በመሆኑ ሁሉም ድርሻውን መወጣት አለበት ብለዋል፡፡ኪራይ ሰብሳቢነት የህዝቡን አንድነት፣መልካም አስተዳደርና ልማትን የሚጎዳና የውስጠ ደርጅት ጥንካሬ ከሚሸረሽሩ ችግሮች በቀዳሚነት የሚጠቀስ በመሆኑ ሁሉም የድርጅቱ አባል በፅናት መታገል እንዳለበት አስገንዝበዋል፡፡አብሮ በሰላም የመኖር እሴቶችና የብሄሩ አንድነት ተምሳሌት የሆኑ ጉዳዮች ተጠናክረው እንዳይቀጥሉ ከሚያደርጉ አደጋዎች አንዱ ኪራይ ሰብሳቢነት በመሆኑ የአመራሩና አባሉ ቁርጠኝነት ችግሩን ለማስወገድ ወሳኝ ነው ብለዋል፡፡በዓሉ ሁሉም ለዚህ ጉዳይ እርስ በርስ የሚታገልበት፣የሚመክርበት፣ለለውጥ ራሱን በሙሉ አቅሙ የሚያዘጋጅበት ልዩ ምዕራፍ መሆኑንም ጠቁመዋል፡፡በተለይ በአንዳንድ አከባቢ በሃይማኖት፣ በጎሳ፣ በመንደርና ሌሎች ምክንያቶች የሚፈጠሩና ምንም ጥቅም የሌላቸውን ትስስሮች በማጥፋት ሁሉም እጅ ለእጅ ተያይዞ የህዳሴ ጉዞውን ለማፋጠን ትጥቁን የሚያድስበት በዓል እንደሆነም አስታውቀዋል፡፡በዓሉ ጥገኛ ድርጅት በንቅናቄው ውስጥ እድል እንደሌለው በሙሉ እምነት አቋም ይዘን መጓዝ መጀመራችንን በግልፅ የሚያሳይም ነው ብለዋል፡፡የድርጅቱ አመራሮች ራሳቸው ፀድተው ሌላውን በንጹህ መስመር ለመምራትና ሁሌም አርአያ ሆኖ ለመገኘት ቃል የሚገቡበት የምስረታ በዓል መሆኑን ተናግረዋል፡፡የስምጥ ሸለቆ ታጋዮች የዘረጉትና የያዙት ጠንካራ አስተሳሰብና አብዮታዊ መስመር ለዛሬው ደኢህዴን መመሰረት ቁልፍ አስተዋፅኦ ማበርከቱን የተናገሩት ሊቀመንበሩ ይህ መሰረት ሳይበላሽ ለቀጣይ ትውልድ አስተማሪ በሆነ መንገድ እንዲተላለፍ የተጀመረው ጥረት ተጠናክሮ መቀጠል እንዳለበት አስገንዝበዋል፡፡የደኢህዴን ማዕከላዊ ኮሚቴ አባልና የደቡብ ኦሞ ዞን ዋና አስተዳደሪ አቶ ሞሎካ ውብነህ አርብቶ አደሩ ደኢህዴን ለህዝብ ጥቅም ትክክለኛ ፖሊስና ስትራቴጂ በመቅረፅ የሚሰራ ድርጅት በመሆኑ የምስረታ በዓሉን የሚያከብረው በልዩ ስሜት ነው ብለዋል፡፡አርብቶ አደሩና ሌሎች የክልሉ ነዋሪዎች የጤና፣ የውሀ፣ የመብራትና ሌሎች ማህበራዊ አገልግሎት መጠቀምና ራሳቸውን በራሳቸው ማስተዳደር የጀመሩበት ቀን ነው ብለዋል፡፡የበአሉ ተሳታፊዎች በሃዋሳ ከተማ ለአንድ ቀን በደኢህዴን አዳራሽ በተካሄደውና የደቡብ ብሄር፣ብሄረሰቦችና ህዝቦች የፀረ-ጭቆና ትግል ታሪክ በሚል ርዕሰ በቀረበው ጥናታዊ ፅሁፍ ላይ ውይይት አድርገዋል፡፡የምስረታ በአሉ በሃዋሳ ከተማ በመገንባት ላይ ባለው አዲሱ ስታዲየም ነገ የተለያዩ የህብረተሰብ ክፍሎች በሚገኙበት በደማቅ ዝግጅት ይከበራል ተብሎ ይጠበቃል፡፡(ኢዜአ)